13. ΠΡΟΕΔΡΙΚΟΝ ΔΙΑΤΑΓΜΑ υπ’ αριθ. 360 της 29 Σεπτ./3 Οκτ. 1973 (ΦΕΚ Α' 264) Περί Ιδρύσεως Βοτανικού ως και Ζωολογικού Μουσείου παρά τη Φυσικομαθηματική Σχολή του Πανεπιστημίου Πατρών. Έχοντες υπ’ όψει:  1)Τας διατάξεις α)του άρθρ. 8 του Ν.Δ. 4425/65 (τεύχ. Α' 216) «περί ιδρύσεως Πανεπιστημίου εν Πάτραις», β)των άρθρ. 29 και 31 της υπ’ αριθ. 11020/1972 αποφάσεως του Πρωθυπουργού «περί οργανώσεως του Υπουργείου Προγραμματισμού και Κυβερνητικής Πολιτικής» (ΦΕΚ 465 τεύχ. Β'), 2)την υπ’ αριθ. 11300/Δ/1972 απόφασιν του Πρωθυπουργού «περί προσδιορισμού των αρμοδιοτήτων του παρά τω Υπουργείω Προγραμματισμού και Κυβερνητικής Πολιτικής Υπουργού παρά τω Πρωθυπουργώ κλπ.», 3)την γνώμην της Διοικούσης Επιτροπής του Πανεπιστημίου Πατρών διατυπωθείσαν κατά την συνεδρίαν αυτής της 27.3.1968, 4)την υπ’ αριθ. 472/1973 σύμφωνον γνωμοδότησιν του Ανωτάτου Συμβουλίου Δημοσίων Υπηρεσιών και 5) την υπ’ αριθ. 470/1973 γνωμοδότησιν του Συμβουλίου της Επικρατείας, προτάσει των Ημετέρων Υπουργών παρά τω Πρωθυπουργώ, Οικονομικών και Εθνικής Παιδείας και Θρησκευμάτων, απεφασίσαμεν και διατάσσομεν : Άρθρ.1.-1.Ιδρύεται παρά τη Φυσικομαθηματική Σχολή του Πανεπιστημίου Πατρών Βοτανικόν, ως και Ζωολογικόν Μουσείον. 2.Σκοπός των δια της παρ. 1 του παρόντος ιδρυομένων Μουσείων είναι α)η αναζήτησις, συλλογή και συστηματική μελέτη του βοτανικού και ζωολογικού πλούτου της χώρας αντιστοίχως, β)η χρησιμοποίησης τούτων δια διδακτικούς σκοπούς, γ)η εξυπηρέτησις των συνδεδεμένων προς τα αντικείμενα των ανωτέρω Μουσείων επιστημονικών κλάδων και δ)η κάλυψις των αναγκών των αντιστοίχων εδρών της Σχολής. Άρθρ.2.-Διευθυντής εκάστου Μουσείου καθίσταται αυτοδικαίως ο εν τη αντιστοίχω έδρα Καθηγητής ή κενής ούσης της έδρας, ο εις ον ανετέθη η διδασκαλία των μαθημάτων της έδρας ταύτης Καθηγητής. Άρθρ.3.-Παρ’ εκάστω των δια του άρθρ. 1 του παρόντος ιδρυομένων Μουσείων συνιστάται ανά μία θέσις Επιμελητού, ανά μία θέσις βοηθού και ανά μία θέσις Παρασκευαστού. Άρθρ.4.-Παρά τη Φυσικομαθηματική Σχολή του Πανεπιστημίου Πατρών συνιστώνται οι κάτωθι κλάδοι και θέσεις: α)Κλάδος Τεχνικών Μουσείων, περιλαμβάνων 2 θέσεις επί βαθμώ 10ω-6ω Β΄ κατηγορίας, εξ ων μία θέσις δια το Βοτανικόν και μία θέσις δια το Ζωολογικόν Μουσείον. β)Κλάδος Επιστατών Μουσείων, περιλαμβάνων 2 θέσεις επί βαθμώ 13ω-9ω Γ' Κατηγορίας, εξ ων μία θέσις δια το Βοτανικόν και μία θέσις δια το Ζωολογικόν Μουσείον, και γ)Κλάδος Φυλάκων Μουσείων, περιλαμβάνων δύο θέσεις επί βαθμώ 13ω-9ω Γ΄ Κατηγορίας, εξ ων μία θέσις δια το Βοτανικόν και μία θέσις δια το Ζωολογικόν Μουσείον. Άρθρ.5.-Ως τυπικά προσόντα διορισμού εις τον εισαγωγικόν βαθμόν των θέσεων των δια του προηγουμένου άρθρου συνιστωμένων κλάδων, ορίζονται: α)Δια τον κλάδον Τεχνικών, πτυχίον Μέσης Δημοσίας Τεχνικής Σχολής Σχεδιαστών ή ισοτίμου τοιαύτης και ανάλογος ειδική εμπειρία, και β)Δια τους κλάδους Επιστατών και Φυλάκων, απολυτήριον Δημοτικού Σχολείου. 